62019TJ0157_INF
A Törvényszék (negyedik tanács) 2021. február 10‑i ítélete – Şanli kontra Tanács
(T‑157/19. sz. ügy)
„Közös kül‑ és biztonságpolitika – A terrorizmus elleni küzdelem érdekében egyes személyekkel és szervezetekkel szemben hozott korlátozó intézkedések – A pénzeszközök befagyasztása – A pénzeszközök és gazdasági erőforrások befagyasztása által érintett személyek, csoportok és szervezetek listája – A felperes nevének a listán való fenntartása – Indokolási kötelezettség”
1.
Bírósági eljárás – Keresetlevél – Alaki követelmények – A jogvita tárgyának megjelölése – A felhozott jogalapok rövid ismertetése – Absztrakt hivatkozás – Elfogadhatatlanság – Rugalmas értelmezés
(A Törvényszék eljárási szabályzata, 76. cikk, d) pont)
(lásd: 24. és 25. pont)
2.
Intézmények jogi aktusai – Indokolás – Kötelezettség – Terjedelem – A terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedések – A pénzeszközök befagyasztása – Minimális követelmények
(EUMSZ 296. cikk, második bekezdés; az Európai Unió Alapjogi Chartája, 41. cikk, (2) bekezdés, c) pont; 2001/931 tanácsi közös álláspont; (KKBP) 2019/25 tanácsi határozat; 2580/2001 tanácsi rendelet és 2019/24 tanácsi rendelet)
(lásd: 36–40. pont)
3.
Közös kül‑ és biztonságpolitika – A terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedések – A pénzeszközök befagyasztása – Indokolási kötelezettség – Terjedelem – Indokolás – A felperes nevének a vitatott jegyzékeken való további szerepeltetése a PKK‑val fennálló kapcsolata és a PKK terrorcselekményeket elkövető csoportként vagy szervezetként való minősítése alapján – A PKK‑t a 2014 és 2017 közötti időszak vonatkozásában a pénzeszközök befagyasztására vonatkozó jegyzékbe újból felvevő tanácsi jogi aktusok megsemmisítése – Elégtelen indokolás
(EUMSZ 296. cikk; (KKBP) 2019/25 tanácsi határozat; 2019/24 tanácsi rendelet)
(lásd: 53–56. és 60–64. pont)
4.
Bírósági eljárás – Keresetlevél – Alaki követelmények – A jogvita tárgyának megjelölése – Első alkalommal a válaszban megfogalmazott kártérítési kérelem – Elfogadhatatlanság
(EUMSZ 268. és EUMSZ 340. cikk; a Törvényszék eljárási szabályzata, 76. cikk, d) pont)
(lásd: 70–72. pont)
Tárgy
Egyrészt a terrorizmus leküzdésére vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának módosításáról és naprakésszé tételéről és a (KKBP) 2018/1084 határozat hatályon kívül helyezéséről szóló, 2019. január 8‑i (KKBP) 2019/25 tanácsi határozatnak (HL 2019. L 6., 6. o.) és a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2018/1071 végrehajtási rendelet hatályon kívül helyezéséről szóló, 2019. január 8‑i (EU) 2019/24 tanácsi végrehajtási rendeletnek (HL 2019. L 6., 2. o.) a felperest érintő részében történő megsemmisítése iránt az EUMSZ 263. cikk alapján benyújtott kérelem, és másrészt az ezen jogi aktusok miatt a felperes által állítólagosan elszenvedett károk megtérítése iránt az EUMSZ 268. cikk alapján benyújtott kérelem.
Rendelkező rész
1)
A Törvényszék a terrorizmus leküzdésére vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának módosításáról és naprakésszé tételéről és a (KKBP) 2018/1084 határozat hatályon kívül helyezéséről szóló, 2019. január 8‑i (KKBP) 2019/25 tanácsi határozatot és a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, valamint az (EU) 2018/1071 végrehajtási rendelet hatályon kívül helyezéséről szóló, 2019. január 8‑i (EU) 2019/24 tanácsi végrehajtási rendeletet a Dalokay Şanlit érintő részében megsemmisíti.
2)
A Törvényszék a keresetet az ezt meghaladó részében elutasítja.
3)
Az Európai Unió Tanácsa saját költségein felül viseli a Dalokay Şanli részéről felmerült költségeket.
4)
A Holland Királyság maga viseli saját költségeit.